## La Generalitat activa un pla urgent per a retirar els vehicles sinistrats de les campes municipals per raons de seguretat

*** Mentres s’espera la reglamentació de l’Estat, la Conselleria de Medi Ambient ha elaborat una orde per a agilitzar el trasllat dels 120.000 vehicles afectats
* El sistema activat per la Generalitat garantix el trasllat i la traçabilitat dels vehicles, el seu peritatge i el tractament posterior**

En resposta a la necessitat immediata d’abordar la situació dels vehicles sinistrats per les inundacions, la Generalitat ha activat un pla urgent per a la retirada de les 60 ubicacions en les quals es troben actualment i a on estan generant riscos de seguretat i salubritat per a les poblacions afectades.

A pesar que la competència en esta matèria és del Govern central, que ha de declarar estos vehicles com a residus municipals per a fer el trasllat posterior, la demora en la reglamentació estatal ha portat a la Generalitat a actuar de manera urgent mitjançant l’elaboració d’una futura orde que establirà l’evacuació d’aproximadament 120.000 cotxes que han sigut depositats en campes municipals.

Este sistema activat per la Conselleria de Medi Ambient, Infraestructures i Territori garantirà el seu trasllat a llocs segurs, una adequada custòdia i traçabilitat, i així permetre dur a terme els tràmits necessaris per als peritatges corresponents, que, de moment, avancen a un ritme inferior al previst.

La Generalitat entén la urgència d’esta situació i, d’acord amb la legislació pròpia d’emergències, ha pres la iniciativa de gestionar la retirada d’estos vehicles, els quals han de ser allunyats dels nuclis de les poblacions per a evitar riscos addicionals.

Fins ara s’han estat habilitant campes per a acumular els vehicles, a on els tècnics del Consorci d’Assegurances han procedit al peritatge necessari a través de l’acarament de matrícules i números de bastidor, a fi de gestionar les indemnitzacions corresponents.

El primer pas en este procés és la declaració d’estos vehicles com a residus municipals mitjançant un reial decret, la qual cosa permet posteriorment traslladar-los a instal·lacions de desballestament per a fer-ne un tractament correcte. Mentres s’espera l’aprovació de la regulació estatal, la Generalitat, a través d’esta orde, activa una solució transitòria per a començar amb la retirada urgent dels vehicles.

Fecha: 21/11/2024